РЕПУБЛИКА БЪЛГАРИЯ
НАРОДНО СЪБРАНИЕ

Проект!

ЗАКОН
за изменение и допълнение на Закона за безмитната търговия
(Обн., ДВ, бр. 105 от 22.12.2006 г., в сила от деня на влизане в сила на Договора за присъединяване на Република България към Европейския съюз-1.01.07 г., изм. ДВ. бр.52 от 06.06.2008 г.)

§1.В чл. 2 се правят следните изменения и допълнения:

Създава се т.2 със следното съдържание:

„Чл. 2, т. 2. търговски обекти и бензиностанции, разположени на изходящи трасета в зоните на сухопътните гранични контролно-пропускателни пунктове със страни, които не са членки на Европейския съюз, открити за международни превози със страни, които не са членки на Европейския съюз”

§2. В чл.13 се създава нова ал. 1 със следния текст :

„Чл.13. (1)  Безмитната търговия в зоните на сухопътните гранично-контролно пропускателни пунктове се извършва само в обекти – държавна собственост. Ползването на недвижими имоти и съоръжения от лицата в търговските обекти по чл.2, т. 1 и т. 2 се извършва по силата на този закон и в съответствие с изискванията му и на основание предоставения лиценз за извършване на безмитна търговия.

§3.Чл. 14 ал.1 се изменя така: след думите „чл. 2 т.1” се добавя „и т.2”.

ПРЕХОДНИ И ЗАКЛЮЧИТЕЛНИ РАЗПОРЕДБИ
§4. В Закона за изменение и допълнение на закона за безмитната търговия (Обн. ДВ, бр.52 от 2008 г.) §11, §12 и ал.2 в §13 от преходните и заключителните разпоредби се отменят.
§5. (1) Лицата, които към 1 юли 2008 г. са имали право да извършват дейност като оператори в търговските обекти и обекти за безмитна търговия за зареждане с моторни горива, разположени на изходящи трасета в зоните на сухопътните гранични контролно-пропускателни пунктове със страни, които не са членки на Европейския съюз, открити за международни превози, в едномесечен срок от влизане в сила на закона представят пред министъра на финансите документи, удостоверяващи обстоятелствата по чл.3. Министърът на финансите разглежда в едномесечен срок постъпилите заявления и издава безсрочни лицензи за извършване на безмитна търговия за местата и търговските обекти, където тя е извършвана от лицата до приемането на промените обнародвани в ДВ.бр.52 от 06.06.2008 . Мтническите и граничните власти осигуряват контрола на обектите.

(2) Лицата, получили разрешение от министъра на финансите за преустройство и преместване на обекти по реда на отменените §3 и §4 от преходните и заключителните разпоредби на Закона за безмитната търговия (Обн. ДВ, бр. 105 от 22.12.2006 г.), довършват дейностите по преустройство и преместване на обектите на определените от министъра на финансите места. В едномесечен срок от приключване на преместването и преустройствното същите представят пред министъра на финансите документи, удостоверяващи обстоятелствата по чл. 3 и в едномесечен срок получават безсрочни лицензи за преустроените, съответно преместените търговски обекти.

(3) В случай, че обектите, в които е била извършвана безмитна търговия, включително с моторни горива, включително новопостроени или преустроени  такива по реда на  отменените §3 и §4  от преходните и заключителни разпоредби на Закона за безмитна търговия  - ДВ.бр.105 от 22.12.2006 г., са били заети за нуждите на контролните органи в зоната на граничните  контролно- пропусквателни пунктове, лицата по предходната ал.1 и ал. 2 при необходимист изграждат за своя сметка нови равностойни обекти, в които контролните органи могат да продължат своята дейност, а заетите обекти се освобождават за извършване на търговска дейност от лицата по предходните ал.1 и ал.2.  Министърът на финансите и министърът на регионалното развитие и благоустройствто предоставят за  целта необходимите разрешителни, съпътстващи процеса.

(4) Издадените лицензи по ал.1 и ал.2 могат да бъдат отнети с акт на министъра на финансите след 1 януари 2017 година, ако това произтича от задължения на Република България като член на Европейския съюз.

(5) Извършените продажби на стоки и моторни горива в търговските обекти по ал.1 и ал.2 се смятат за износ и се удостоверяват с документите по чл.18, ал.1. 

(6) Търговските обекти за безмитна търговия по ал.1 и ал.2 са държавна собственост и се ползват от лицата, получили лицензи за безмитна търговия на основание предоставения лиценз.

Създава се нов § 5     

„§5. За извършване на дейност  безмитна търговия, министерство на финансите събира  лицензионна такса в размер на 2 (3) % от годишния търговски оборот, която се включва в издадения лиценз .”

Създава се нов § 7 със следния текст:

„§7. Лицата, които по силата на предходни нормативни актове са извършвали безмитна търговия на изходящи трасета по сухопътните граници на страната, която  дейност е преустановена по силата на присъединяване  на Р България към Европейския съюз, могат да продължат да извършват търговска дейност в тези обекти и на тези места с включени държавни вземания в крайната цена при търговията с акцзизни стоки. Същите имат права да преустроят тези  бивши безмитни обекти в модерни и аналогични  на търговските  обекти по вътрешните граници на Европейския съюз.
Ползването на обектите и недвижимите съоръжения свързани с търговската  дейност  става по силата на този закон.

РЕПУБЛИКА БЪЛГАРИЯ
НАРОДНО СЪБРАНИЕ

М О Т И В И
КЪМ ПРОЕКТ НА ЗАКОН
за изменение и допълнение на Закона за безмитната търговия, обн., ДВ, бр. 105 от 22.12.2006 г., в сила от деня на влизане в сила на Договора за присъединяване на Република България към Европейския съюз - 1.01.2007 г., изм. ДВ. бр.52 от 06.06.2008 г.

След закриването на обектите за безмитна търговия по сухопътните граници на Република България със страни, които не са членки на ЕС – Турция, Македония и Сърбия целият стокооборот с акцизни стоки се пренасочи към обекти в тези страни. Нещо повече, Република Турция изгради в ГКПП „Лесово” и особено в ГКПП „Капитан Андреево”  нови търговски обекти за безмитна търговия тип „Мол”, които реализират оборот от над 1 милиард евро от продажби на акцизни стоки и горива на пътници и транспортни средства влизащи и излизащи от България през тези ГКПП. Република Гърция, въпреки че е членка на ЕС и бе закрила безмитната търговия, изгради и пусна в действие нови обекти за безмитна продажба на стоки и на горива на сухопътните граници с Турция и Македония.

В резултат, международния автомобилен транспорт не зарежда нито грам дизелово горива в България, чиято територия се пресича с половин резервоар Международният транспорт зарежда безмитни и безакцизни горива на границата с Турция, както и на границата между Гърция и Македония, както и на фериботите от Турция и Гърция за Италия (в последния случай изцяло заобикаля България). Българските превозвачи се стараят да се снабдят с гориво на безмитните бензиностанции в Турция или с по-евтино, макар и обложено с мита и акциз, гориво в Румъния, Сърбия и особено Словакия. (В Словакия български превозвачи са закупили собствена бензиностанция и успяват да възстановят платения акциз).

Подобно е положението и с цигарите и алкохола закупувани от пътници. Закриването на българската безмитна търговия доведе до значителен ръст на контрабандата с цигари и алкохол, която значително засяга и вътрешния пазар.

Още миналата година Европейския омбудсман г-н Никифорос Диамандурос констатира, че „Твърденията, включени в Междинния доклад от 04.02.2008 г. /на Европейската комисия за България в рамките на Механизма за сътрудничество и проверка - МСП /, според които безмитните магазини и бензиностанции „са увеличили значително оборота си през 2007 г.” и че безмитните магазини и бензиностанции по българските граници са „средищна точка на местна организирана престъпност и корупция” не са обосновани с конкретни доказателства, с които Комисията разполага. Освен това твърдението, че българското правителство „продължава да толерира безмитните магазини и бензиностанции”, е подвеждащо.”
Европейският омбудсман обвинява също така ЕК в лошо управление /maladministration/ по случая, т. е. в липса на достатъчен административен капацитет. Той изисква от ЕК за в бъдеще докладите за България да бъдат обективни, достоверни и аналитични, като се даде възможност на засегнатите страни да бъдат консултирани.

Чрез закриването на безмитната търговия Република България се лиши от значителни икономически изгоди в полза на трети страни като загуби оборот от около 400 млн.лв. годишно и произтичащите от този оборот данъци. Загубени бяха над 2000 работни места в чувствителни райони, както и поне още толкова косвено свързани, съответно данъците върху доходите, социални и здравни осигуровки. Българският международен транспорт с направление през Турция няма възможност да купува горива в България.

Наличието на безмитни обекти по границите ни ще стимулира пренасочването на туристическия и транспортен поток през България. Това означава повече приходи от транспортни такси и услуги, оставяне на средства от пазаруване на дребно  във валутната система на България, които към момента  оставят в  съседни на България държави. Границите на България да се прекосяват от над 20 млн. пътници годишно и приходите от граничната търговия остават в други държави.

	Законопроектът въвежда лицензионна такса в рзмер на 2 - 3 % , което означава не по-малко от 12 млн. Допълнителни бюджетни постъпления. Отделно очакваните постъпления от корпоративен данък са от порядъка на 20 млн.лв. годишно

	Практиката и времето доказаха, че проблемите в контрола на търговията с акцизни стоки не са свързани с наличието на безмитните обекти (които не съществуват вече близо четири години), а с необходимостта от по-добра координация в работата на контролните органи и по-стриктно прилагане на законите, в това число и с лоши практики на отделни представители на контролните органи в зоните на ГКПП.

	Следва да се отбележи, че България е единствената страна в ЕС, която не извършва подобна дейност и пропуска огромни икономически ползи, независимо че безмитната търговия по сухопътните граници е разрешена с Директива 2008/118/ЕС до 2017 г.  Нещо повече, останалите членки на ЕС са направили своевременно резерви, които им позволяват за извършват безмитна търговия и по вътрешните граници на ЕС – Ирландия, Англия, Испания, Германия, Италия и др.

	Презвид изложеното, смятаме за целесъобразно да се приеме, закон, позволяващ възстановяването на българската безмитна търговия по сухопътните граници със страни, които не са членки на ЕС.

ВНОСИТЕЛИ: